Ауымбаҡ оя ҡорор өсөн майҙаны бәләкәй булған һыу ятҡылыҡтарына өҫтөнлөк бирә (1 гектарҙан кәм), улар йыш ҡына аҙыҡ биотобынан шаҡтай алыҫ була (ун километрға тиклем) — ҙур күлдәр, балыҡҡа бай йылға йәки диңгеҙ яр буйҙары. Йыш ҡына оялаған күлдәрҙең оҙонлоғо ни бары 10-15 метр була, һәм ҙурлығы, күрәһең, осоп китеү өсөн кәрәкле алыҫлыҡ менән сикләнә. Һыу ятҡылыҡтары төрлө характерҙа булырға мөмкин. Тайга һәм урманлы тундра зонаһы сиктәрендә, ҡағиҙә булараҡ, сфагнум һаҙлыҡтар араһындағы олиготроф күлдәр йәки тауҙар аралығы түбәне, үҫемлектәргә мәхрүм булған яр буйҙары. Һыу айырғыс яҡшы тупраҡлы тундрала ла шундай уҡ һыу ятҡылыҡтарын һайлай. Киң, һаҙматлы тигеҙлекле тундрала ваҡ, һыу яны үҫемлектәре (күрән, актрофил) күп үҫкән күлдәрҙе өҫтөн күрә. Ошондай һәр күлде бер пар биләй. Оя өсөн ауымбаҡ биләгән күлдә йыш ҡына бөтөнләй аҙыҡ булмай. Көнбайыш Европала, оя ҡорорға уңайлы урындарға ҡытлыҡ булыу сәбәпле, эре күлдәрҙә парҙар һаны 20-гә тиклем еткән осраҡтар билдәле. Һауала биләмә сиктәре боҙолған осраҡта парҙың бер ағзаһы йәки икеһе лә «олой» йәки «оҙон» итеп ҡысҡыра. Биләмә сиктәре һыу өҫтөндә боҙолғанда ҡоштар сик боҙоусының ҡаршыһына йөҙәләр һәм иҫкәртеү һынын алалар (муйынын алға һәм өҫкә һуҙа, суҡышын салышыраҡ өҫкә ебәрә), шулай итеп муйындарындағы ерән ҡыҙыл таптарҙы күрһәтәләр. Аҙаҡ парҙар суҡыштарын һыуға тыға башлайҙар һәм шаулы итеп ҡарҡылдап һыуға сумалар, һуңынан «йылан тантанаһы» башлана: ҡоштар кәүҙәләрен һыуға батырып, муйындарын өҫкә һуҙып, һуҙынҡы аһәңле дуэт башҡарып, йәнәш яйлап ҡына йөҙәләр. Агрессияны ҙур дәрәжәлә «пингвин һыны» менән дә белдерәләр: ике ҡош һыу өҫтөнә күтәрелә биреп, суҡыштарын өҫкә ҡаратып муйындарын ҡыя һуҙалар һәм бер юлы тәпәйҙәре иенән һыуҙы сәпелдәтәләр. Ҡайһы саҡта ҡанаттарын күтәреп парҙың береһе дошманға ташлана. Һуғышҡан ҡоштар бер-береһен баштарынан йәки муйындарынан суҡыйҙар, ҡайһы саҡта һыу аҫтынан да һөжүм итәләр. Ауымбаҡ бала сығарған осорҙа агрессияны башҡа төр ҡоштарға, айырыуса өйрәктәргә күрһәтә.